ΟΙΚΟΓΕΝΕΙΑΚΗ ΚΕΡΚΙΔΑ – PAOK Family\nHome / ΟΙΚΟΓΕΝΕΙΑΚΗ ΚΕΡΚΙΔΑ\nΗ ΠΑΕ ΠΑΟΚ φέρνει την οικογένεια πιο κοντά στο γήπεδο της Τούμπας, δημιουργώντας μια μίνι οικογενειακή κερκίδα στον ειδικά διαμορφωμένο χώρο της Θύρας 7A.\nΜε την αγορά ενός εισιτηρίου στα 15 ευρώ μπορούν να εισέλθουν ταυτόχρονα στο γήπεδο της Τούμπας η μητέρα, ο πατέρας και τα παιδιά τους (ως 12 ετών) για να παρακολουθήσουν τις ποδοσφαιρικές αναμετρήσεις του ΠΑΟΚ.\nTo 2012 ξεκίνησε η οικογενειακής κερκίδας ως μια ολοκληρωμένη πρόταση ψυχαγωγίας για όλη την οικογένεια του ΠΑΟΚ, γεμάτη πάθος κι αγάπη για όσα ο ΠΑΟΚ αντιπροσωπεύει – περηφάνια, αντίσταση, όνειρο, κατάκτηση. Στόχος είναι να εισάγει μια νέα οικογενειακή παράδοση στην οποία, με όπλα μόνο τη φωνή και την ασπρόμαυρη τρέλα, γίνεται συντήρηση της ιδεολογίας και του θρύλου της Τούμπας.\nΗ γιορτή ξεκινάει νωρίς\nΜιάμιση ώρα πριν τη σέντρα, τα γκολ μπαίνουν αλλού. Στο χώρο μπροστά από την μπουτίκ, στήνεται ένα ασπρόμαυρο πάρκο δραστηριοτήτων για μικρούς και μεγάλους παίκτες. Πιο αναλυτικά μπορεί κανείς να επιλέξει ανάμεσα σε:\nface painting στα χρώματα της αγαπημένης μας ομάδας.\nγωνιά Play Station για ηλεκτρονικά γκολ από τους σέντερ φορ της κονσόλας.\nποδοσφαιράκι 50 τετραγωνικών με 16 παίκτες, δύο ομάδες (λευκή-μαύρη) διασκευή του γνωστού ξύλινου παιχνιδιού.\nmemory spot «θυμάμαι, τιμώ, συνεχίζω», ειδικά διαμορφωμένο ξύλινο σπιτάκι όπου πριν από κάθε αγώνα ένας βετερράνος της ομάδας υπογράφει αυτόγραφα και φωτογραφίζεται με όσους παλιούς θέλουν να θυμούνται κι όσους νέους θέλουν να μάθουν κάτι περισσότερο για την ιστορία του συλλόγου την επετειακή χρονιά που διανύουμε.\nπαιχνίδι μνήμης με εικόνες της ιστορίας του ΠΑΟΚ.\nδιαγωνισμοί σουτ σε εστία με στόχους.\nδιαγωνισμοί δεξιοτεχνίας και ταχύτητας με τη μπάλα.\nΣτο χώρο υποδοχής\nΦτάνοντας η οικογένεια στην είσοδο της θύρας 7 αναζητά το αυτόνομο τουρνικέ που οδηγεί αποκλειστικά στην οικογενειακή κερκίδα . Αφού περάσει τον έλεγχο εισιτηρίων, στο χώρο υποδοχής τους περιμένουν τρεις εμψυχωτές και αντίστοιχες δράσεις. Ο πρώτος καλωσορίζει μικρούς και μεγάλους φιλάθλους και ζητά κάποια ηλεκτρονική διεύθυνση για να συμμετέχουν στην ηλεκτρονική ομάδα της οικογενειακής κερκίδας. Ο δεύτερος ρωτά από που έχουν ταξιδέψει για να παρακολουθήσουν τον αγώνα και φωτογραφίζει τους εκτός Θεσσαλονίκης για την ηλεκτρονική εφαρμογή «χιλιόμετρα κάναμε πάλι», που υπολογίζει τα συνολικά χιλιόμετρα των φιλάθλων της οικογενειακής κερκίδας. Ο τρίτος καλεί τους μικρότερους φιλάθλους να φωτογραφηθούν στην ίδια φωτογραφία δίπλα στους ηλεκτρονικά παρόντες παίκτες της ομάδας κι αποστέλει τη φωτογραφία σε ηλεκτρονική διεύθυνση που η οικογένεια υποδεικνύει (photo spot). Οι δραστηριότητες αυτές λειτουργούν μέχρι την έναρξη του αγώνα, ενώ ο χώρος υποδοχής συνδέεται με τους χώρους υγιεινής, στους οποίους έχει υπάρξει ειδική πρόβλεψη για παιδικές τουαλέτες και ενδιάμεση καθαριότητα κατά τη διάρκεια του αγώνα.\nΔράση στο «Ναό»\nΤο «κυρίως πιάτο» φυσικά σερβίρεται εντός Τούμπας. Στις κερκίδες της θύρας 7Α πριν και παράλληλα με τον αγώνα ενεργοποιούνται 13 δραστηριότητες.\nΜοιράζεται πριν την έναρξη του αγώνα ο μικρός οδηγός κερκίδας, έντυπο με συνθήματα για επιτόπου εξάσκηση και μελέτη…στο σπίτι.\nΛειτουργεί καθόλη τη διάρκεια του αγώνα για να αποφεύγεται ο συνωστισμός χώρος κατασκευών με παοκτσήδικες ιδέες.\nΑντίστοιχα καθόλη τη διάρκεια του αγώνα, βάφονται μικροί και μεγάλοι στα χρώματα του Δικεφάλου στο χώρο του face painting.\nΠριν την έναρξη του αγώνα ετοιμαζόμαστε μοιράζοντας σημαίες και χαρτάκια για την εικόνα υποδοχής της ομάδας. Ανά δύο παιχνίδια μια μεγάλη εικόνα όπως ένα ασπρόμαυρο κορεό ανανεώνει τη διάθεση μας και στέλνει το μήνυμα της νίκης στην ομάδα.\nΜε το που ξεκινάει ο αγώνας ξεκινά και το lucky minute. Για ένα λεπτό κρατάει μια μπάλα στα χέρια του ένας μικρός φίλος της ομάδας . Μόλις ολοκληρωθεί το λεπτό του τη δίνει στο διπλανό του. Σε όποιου τα χέρια βρεθεί η μπάλα την ώρα που σκοράρει η ομάδα αυτός κερδίζει κι ένα αναμνηστικό δώρο και η διαδικασία συνεχίζεται μέχρι το επόμενο γκολ,και το μεθεπόμενο και το τέταρτο και…\nΜετά από κάθε γκολ κυκλοφορεί στην κερκίδα και η εντυπωσιακή μπάλα των πανηγυρισμών.\nΠριν το ημίχρονο μοιράζεται στα παιδιά γευματάκι (σάντουιτς και χυμός) για να ανακτήσουν δυνάμεις για το δεύτερο ημίχρονο.\nΌσο η ομάδα βρίσκεται στα αποδητήρια στις δύο πρώτες σειρές ή τον τελευταίο διάδρομο προ τα κάτω γίνεται το παιχνίδι του ημιχρόνου, του οποίου 4 ή 5 νικητές κερδίζουν επίσης αναμνηστικό δώρο.\nΔώρα όμως μπορεί να κερδίσει και ολόκληρη η οικογένεια. Μια πρώτη ευκαιρία δίνεται στη θεματική φωτογράφηση λίγο πιο πέρα από το χώρο του face painting. Κάθε οικογένεια πρέπει με ευφάνταστο τρόπο να χρησιμοποιήσει τα αντικείμενα που της δίνονται και να ποζάρει όσο πιο ιδιαίτερα μπορεί. Οι εμψυχωτές 5 λεπτά πριν τη λήξη ψηφίζουν την καλύτερη φωτογραφία και τα… «μοντέλα» κερδίζουν το δώρο τους από την μπουτίκ του ΠΑΟΚ.\nΚι επειδή υπάρχουν και οι πιο ντροπαλοι μπροστά στον φακό, μια δεύτερη ευκαιρία για οικογενειακό δώρο δίνεται φωνάζοντας το αγαπημένο σύνθημα της οικογένειας μπροστά στο ντεσιμπελομετρητή. Η οικογένεια με τη μεγαλύτερη ένδειξη πολύ απλά κερδίζει.\nΚατά τη διάρκεια του αγώνα 3 τύμπανα κυκλοφορούν από χέρι σε χέρι στην κερκίδα προσφέροντας εκτός από μια ευκαιρία για φωτογραφίες και τη δυνατότητα να νιώσει κανείς το ρυθμό της Τούμπας σχεδόν κυριολεκτικά…στο πετσί του.\nΈνα ακόμη παιχνίδι για τους μικρούς φίλους της ομάδας γίνεται στη γωνιά της αναμετάδοσης, όπου χρησιμοποιώντας ασυρμάτους πιθανοί μελλοντικοί σπίκερ μεταδίδουν την εξέλιξη του αγώνα για δύο λεπτά ο καθένας για την υπόλοιπη κερκίδα. Από τους 10 συμμετέχοντας κερδίζει ένας σε κάθε αγώνα κι οι υπόλοιποι εξασκούνται στο σπίτι μέχρι τον επόμενο.\nΔιακριτικά κατά τη διάρκεια του αγώνα, τέλος, εμψυχωτής-δημοσιογράφος μαζεύει βίντεο με σύντομες συνεντεύξεις από τους μικρούς φιλάθλους, σχόλια για την εξέλιξη του αγώνα και ιστορίες αγάπης και τρέλας για τον ΠΑΟΚ από τους μεγαλύτερους.\nΜοιράζονται ακόμα μπαλόνια σε όλα τα παιδιά και φυσικά το πρόγραμμα ανανεώνεται και εμπλουτίζεται με εκπλήξεις κατά τη διάρκεια της χρονιάς.\nΔύο μέρες μετά από κάθε αγώνα αναζητήστε στη σελίδα του ΠΑΟΚ στο Facebook ή στο PAOK TV το αφιέρωμα στην οικογενειακή κερκίδα με πολλές φωτογραφίες, βίντεο από όλες τις δραστηριότητες που έλαβαν χώρα, δηλώσεις των νεαρότερων φιλάθλων, τα αποτελέσματα της εφαρμογής «χιλιόμετρα κάναμε πάλι», καθώς και ιστορίες ασπρόμαυρης λατρείας για το Δικέφαλο. Στις ίδιες σελίδες θα γίνονται ενημερώσεις για διαγωνισμούς και εκδηλώσεις που απευθύνονται σε οικογένειες και παιδιά καθόλη τη διάρκεια του χρόνου. Δύο μέρες πριν από κάθε αγώνα μπορούν οι φίλαθλοι επίσης να ενημερώνονται για οτιδήποτε πρόκειται να λάβει χώρα στην οικογενειακή κερκίδα, αφού οι εικόνες και οι δραστηριότητες συχνά θα ανανεώνονται και προσαρμόζονται στις ιδιαιτερότητες κάθε παιχνιδιού.\nΟι ηλεκτρονικές διευθύνσεις που συγκεντρώνονται κατά την είσοδο στην κερκίδα άλλωστε, φιλοδοξούν στην δημιουργία μιας ηλεκτρονικής ομάδας που δεν θα συναντιέται μόνο εντός του γηπέδου, αλλά θα παρεμβαίνει κοινωνικά με δημιουργικές-εκπαιδευτικές, ψυχαγωγικές και φιλανθρωπικές δράσεις στη Θεσσαλονίκη. Στόχος είναι η δυναμική του ΠΑΟΚ να παραμένει αναγνωρίσιμη στη ζωή της πόλης πολυεπίπεδα, όπως την υποστήριξαν δεκαετίες τώρα οι οπαδοί του από τους πρώτους πρόσφυγες μέχρι σήμερα.


ΑΝΑΚΟΙΝΩΝΣΗ ΥΠΟΥΡΓΕΙΟΥ ΕΡΓΑΣΙΑΣ, ΠΡΟΝΟΙΑΣ ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ ΓΙΑ ΤΗΝ ΣΥΝΕΧΙΣΗ ΑΝΑΓΝΩΡΙΣΗΣ ΣΤΗΝ ΚΥΠΡΟ ΔΕΛΤΙΟΥ ΣΤΑΘΜΕΥΣΗΣ ΠΟΥ ΕΚΔΙΔΕΤΑΙ ΑΠΟ ΤΟ ΗΝΩΜΕΝΟ ΒΑΣΙΛΕΙΟ ΜΕΤΑ ΤΟ BREXIT ΚΑΘΩΣ ΚΑΙ ΤΟΥ ΚΥΠΡΙΑΚΟΥ ΔΕΛΤΙΟΥ ΣΤΑΘΜΕΥΣΗΣ ΣΤΟ ΗΝΩΜΕΝΟ ΒΑΣΙΛΕΙΟ\nΤο Υπουργείο Εργασίας, Πρόνοιας και Κοινωνικών Ασφαλίσεων ανακοινώνει ότι η Κυπριακή Δημοκρατία θα συνεχίσει να αναγνωρίζει το Δελτίο Στάθμευσης που εκδίδεται στο Ηνωμένο Βασίλειο μετά την αποχώρηση της χώρας από την Ευρωπαϊκή Ένωση.\nΕπιπλέον οι Βρετανοί υπήκοοι που διαμένουν μόνιμα στην Κύπρο, θα συνεχίσουν να είναι δικαιούχοι για έκδοση Δελτίου Στάθμευσης, στη βάση της αρχής της αμοιβαιότητας, αφού και το Ηνωμένο Βασίλειο έχει διασφαλίσει τα αντίστοιχα δικαιώματα των Κυπρίων υπηκόων.\nΗ χρήση του Δελτίου γίνεται σε όλα κράτη μέλη της Ευρωπαϊκής Ένωσης. Ο δικαιούχος όμως πρέπει να ενημερώνεται για τα δικαιώματα που του παρέχει το Δελτίο από τις αρχές της χώρας που επισκέπτεται, αφού αυτά είναι διαφορετικά από χώρα σε χώρα.\nΕνημερώνονται όλοι οι Κύπριοι πολίτες κάτοχοι του Δελτίου Στάθμευσης ότι μπορούν να χρησιμοποιούν το Δελτίο τους σε επισκέψεις τους στο Ηνωμένο Βασίλειο.\nΔελτίο Στάθμευσης_συνέχιση αναγνώρισης και έκδοση του στην Κύπρο όσον αφορά Βρεττανούς Υπήκοους.doc


10 φράσεις που καταλαβαίνεις μόνο αν είσαι Κύπριος! - Pillowfights.gr\nHome Exposed 10 φράσεις που καταλαβαίνεις μόνο αν είσαι Κύπριος!\nΆνδρη Χριστοφή 18/11/2020\nΜας ακούνε και υποστηρίζουν πως μιλάμε τραγουδιστά. Η γλώσσα πάει ροδάνι κι ο ακροατής δεν προλαβαίνει όλες εκείνες τις ακαταλαβίστικες λέξεις που τρέχουν νεράκι απ’ το στόμα μας. Και σα να μην έφτανε αυτό, είναι κι από μόνες τους περίπλοκες οι άτιμες. Διπλά σύμφωνα, τριπλά φωνήεντα, δύσκολη προφορά και να φαντάζουν όλα τόσο ομαλά καθώς τα ξεστομίζει ένας Κύπριος. Φράσεις που ακούγονται σαν βρισιές χωρίς να είναι, φράσεις ευφάνταστες με έμπνευσή τους τις πιο παράξενες πηγές. Από σήμερα λοιπόν, δε θα χρειάζεσαι λεξικό όταν έχεις Κύπριο απέναντί σου. Γιατί μπορεί να μας ακούνε και να νομίζουν πως μιλάμε μια πολύ μακρινή και ξένη γλώσσα, όμως για όλα υπάρχει μία εξήγηση. Είτε αυτή έχει τις ρίζες της στα αρχαία Ελληνικά, στα Αγγλικά, στα Τουρκικά, στα Ιταλικά, ή ακόμα πολύ απλά, στη φαντασία κάποιου, κάποτε!\nΣικκιμέ από την τουρκική λέξη sikmek. Θεωρείται περισσότερο επιφώνημα παρά λέξη και η ελεύθερη της μετάφραση πάει κάπως «φακ ιτ», «θα το κάνω κι ό,τι γίνει». Εξού και ο «σικκιμετζιής», ο οποίος είναι εκείνος ο άνθρωπος που δε νοιάζεται ιδιαίτερα για τις συνέπειες των πράξεών του, δεν τις σκέφτεται κιόλας και πράττει χωρίς ιδιαίτερους ενδοιασμούς και δεύτερες σκέψεις. Η προσθήκη της υπόλοιπης φράσης είναι προαιρετική, απλώς να, δίνει μια εντονότερη αίσθηση στο όλο μουντ του σταρχιδισμού, χωρίς να πρέπει απαραιτήτως να βγάζει κάποιο νόημα.\nΆππαρος εστί το άλογο και πέϊλερ ουδείς γνωρίζει τι εστί. Λέγεται πως ίσως προέρχεται από την αγγλική λέξη «baler» που σημαίνει το μεγάλο εκείνο όχημα που χρησιμοποιείται στο θέρος. Οι δύο φράσεις χρησιμοποιούνται σε παρόμοια περίσταση κι αυτή είναι για να δηλώσουμε τη δυσπιστία μας προς κάτι που θα μας πουν, προς μια δήλωση που θα θεωρήσουμε ακραία και πως τείνει προς το ψέμα, ή ακόμα σε μια απαίτηση που θα εκφραστεί προς το μέρος μας την οποία θέλουμε με έναν πιο πρωτότυπο τρόπο να δείξουμε πως δε θα φέρουμε εις πέρας. Για παράδειγμα, σου λέει το αφεντικό σου «Θέλω τις αναφορές έτοιμες μέχρι το μεσημέρι» κι εσύ από μέσα σου -επαναλαμβάνω- από μέσα σου (δεν παίρνω κανέναν στο λαιμό μου), θα σκεφτείς «Όϊ άππαρο!»\nΑκριβής μετάφραση «Σκουπίζεις τα χείλη σου», «Γέρνεις προς τα πίσω», όπως όταν χαλαρώνουμε σε μια καρέκλα και καθόμαστε πιο άνετα. Τι θέλει να πει ο ποιητής; Πως βρίσκεσαι σε μια κατάσταση ή έχεις επωφεληθεί από κάτι τόσο πολύ που δε χρειάζεται να κάνεις τίποτα περισσότερο κι απλώς να το απολαύσεις. Δεν έχεις άλλες απαιτήσεις, δε σου λείπει κάτι, έτσι απλώνεις το σώμα προς τα πίσω, χαλαρώνεις και σκουπίζεις χειλάκι. Γιατί μη με ρωτάς, δεν ξέρω, μάλλον έτσι το ‘χε οραματιστεί αυτός που δημιούργησε τη φράση.\n«Πνάζω», κοινώς ξεκουράζομαι και «νάκκον» κοινώς λίγο. Όχι, δε στέλνουμε κάποιον να ξεκουραστεί γιατί του βγήκε ο πάτος του καημένου, αλλά του λέμε να ηρεμήσει λίγο και να κατέβει πιθανώς από κάποιο καλάμι στο οποίο έχει αναρριχηθεί. Η φράση τείνει να χρησιμοποιείται ειρωνικά, έχοντας ως σκοπό της να πει στο συνομιλητή πως «ξέρεις, ηρέμησε λίγο» γιατί «σαν πολλά μας τα λες».\nΤίποτα δε λιώνει στην κυριολεξία, παρά μόνο μεταφορικά η ψυχή μας όταν θέλουμε να πούμε πως λυπηθήκαμε κάποιον ή συγκινηθήκαμε με κάτι. Για παράδειγμα, έρχεται ο πρώην που έδιωξες κακήν κακώς και κλαίει κάθε βράδι έξω απ’ το σπίτι σου και τον λυπάσαι και λίγο αλλά δεν το πολυεννοείς κιόλας και λες «ντάξει, έλυσεν τον η μύλλα μου». Σε ποιο ουράνιο και ποιο τόξο έρχεται πρώην στην πόρτα δεν ξέρω, παράδειγμα προσπαθούσα να βρω!\nΧιλιοφορεμένο, δημοφιλές, ποιητικό. Μια λέξη, τόσα συναισθήματα. Επιφώνημα αγανάκτησης, φωνάζει για βοήθεια. Κι ενώ στο υπογράφω πως σχεδόν κανείς από τους χρήστες του δεν το έχει ποτέ σκεφτεί, έχει στην πραγματικότητα κι αυτό μια ετυμολογία. Προέρχεται από το τουρκικό eksik olsun ή το εξ + οίκου σου δηλαδή εκτός του οίκου σου. Έξω απ’ το σπίτι μας δηλαδή προσπαθούμε να πούμε όταν το χρησιμοποιούμε, ή τέλος πάντων ένα «φτάνει πια!» ή ένα «ήμαρτον»!\nΝαι, με τόσα πολλά σύμφωνα κολλημένα το ένα δίπλα στ’ άλλο για να δίνουμε έμφαση στην έντονη αυτή προφορά. Κάτι φεύγει τέλος πάντων, είτε αυτό είναι το πρόσωπο ή ολόκληρο το κεφάλι. Δεν είναι πως είμαστε φαν του Face Off με τον Travolta και τον Cage, απλώς τι παραστατικότερο για να εκφράσουμε την έκπληξή μας, παρά του να δημιουργήσουμε την εικόνα ολόκληρου του προσώπου να μετακινείται απ’ τη θέση του. Ποια έκπληξη στο βλέμμα, ποιο στόμα ανοιχτό, εδώ μιλάμε για ολική αφαίρεση!\nΘα μπορούσε να θεωρηθεί συνώνυμο του αγαπημένου «πνάσε νάκκον» που έχει αναφερθεί παραπάνω, ή ακόμα θα μπορούσε να γίνει και συνδυασμός των δύο. Η συγκεκριμένη φράση παρ’ όλ’ αυτά, μπορεί να χρησιμοποιηθεί περισσότερο σε περιπτώσεις όπου το άλλο άτομο έχει ψωνιστεί και του λέμε να προσγειωθεί μην το προσγειώσουμε. Απότομα.\n«Στα φρύδια μου», λοιπόν κι αυτή είναι η κυπριακή συντομία της πασίγνωστης και ίσως διεθνούς, πια, φράσης. Το αγγλικό προστίθεται για να πετύχεις την προφορά, λίγο αγγλικό και λίγο ελληνικό πολλές φορές βγάζει την κυπριακή διάλεκτο. Όχι, αλήθεια. Κάπου τα ‘χουμε όλα ανακατέψει κι έχουν όλες αυτές κι άλλες τόσες φράσεις, γεννηθεί.\nΌταν βρεθείς λοιπόν σε παρέα με Κύπριους, μην απελπιστείς. Δεν είναι όλα τόσα ακαταλαβίστικα όσο ακούγονται αρχικά. Την έχουν την κάποια επεξηγησούλα τους. Αν τώρα πράγματι βαλτώσεις, ζήτα υπότιτλο, δεν παρεξηγώ! Κι αν πάλι δε βρεθείς παρέα με κουμπάρους, «μάθε τέχνη κι άσ’ τηνε», λένε. Ποτέ δεν ξέρεις πότε θα σου χρησιμεύσουν λίγες πιο δημιουργικές εκφράσεις!\nΠώς επηρεάζουν την υγεία μας όσα νιώθουμε


Η σχέση του διευθυντή της Συμφωνικής Ορχήστρας Νέων Κύπρου , του Οδυσσέα Μιχαηλίδη και του προέδρου του ΔΗΚΟ – Αγγελιαφόρος\nΗ σχέση του διευθυντή της Συμφωνικής Ορχήστρας Νέων Κύπρου , του Οδυσσέα Μιχαηλίδη και του προέδρου του ΔΗΚΟ\nΔεν έχει δημοσιοποιηθεί ακόμη Έκθεση της Ελεγκτικής Υπηρεσίας για τη Συμφωνική Ορχήστρα Νέων , με ημερομηνία 16 Νοεμβρίου 2020\nΣοβαρό θέμα φαίνεται να εγείρεται από ρεπορτάζ της εφημερίδας “Πολίτης” για τον καλλιτεχνικό διευθυντή της Συμφωνικής Ορχήστρας Νέων Κύπρου (ΣΟΝΚ) Γιώργο Κουντούρη, ο οποίος είναι πρόεδρος του «ρωσικού κόμματος» και αριστίνδην υποψήφιος βουλευτής του ΔΗΚΟ.\nΣύμφωνα με το ρεπορτάζ: “ Το ότι έκθεση της Ελεγκτικής Υπηρεσίας για το Ίδρυμα της Συμφωνικής Ορχήστρας Kύπρου (ΙΣΟΚ) παραμένει στα συρτάρια, χωρίς να ολοκληρώνεται για να δοθεί στη δημοσιότητα… θα ήταν αφέλεια να πιστέψει κάποιος πως είναι κάτι τυχαίο.\nΤο ότι ο κ. Κουντούρης τυγχάνει της ολόθερμης υποστήριξης του προέδρου του ΔΗΚΟ, όταν συζητούνται στη Βουλή θέματα που τον αφορούν και το δικηγορικό γραφείο «Τάσσος Παπαδόπουλος» αναλαμβάνει τη νομική εκπροσώπηση της Συμφωνικής Ορχήστρας, είναι ίσως και αυτό κάτι που δεν θα έπρεπε να θεωρείται τυχαίο.\nΌλο αυτό το κουβάρι της πιθανής διαπλοκής, με καταγγελίες για παράλληλη διασπάθιση δημόσιου χρήματος, καταγράφεται σε πρόχειρη έκθεση της Ελεγκτικής Υπηρεσίας, αλλά και σε επιστολή μελών του διοικητικού συμβουλίου του Ιδρύματος Συμφωνικής Ορχήστρας Κύπρου (ΙΣΟΚ), με αποδέκτες τον Πρόεδρο της Δημοκρατίας, τον γενικό εισαγγελέα, τον γενικό ελεγκτή και τον υπουργό Οικονομικών.\nΟ μόνιμος μαέστρος\nΟ Γ. Κουντούρης είχε υπογράψει σύμβαση εργασίας ορισμένου χρόνου ως καλλιτεχνικός διευθυντής και μαέστρος της ΣΟΝΚ το 2013 με ημερομηνία λήξης το τέλος του 2015. Στη σύμβαση υπήρχε πρόνοια για δικαίωμα ανανέωσης για ακόμα τρία χρόνια. Όταν ο κ. Κουντούρης κλήθηκε να υπογράψει ανανέωση του συμβολαίου του, αρνήθηκε να το πράξει ισχυριζόμενος πως έχει καταστεί υπάλληλος αορίστου χρόνου. Θα πρέπει να σημειωθεί πως στο άρθρο 4 του συμβολαίου του αναφέρεται ρητώς: «Σύμβαση Ορισμένου Χρόνου: Ο Καλλιτεχνικός Διευθυντής αποδέχεται και συμφωνεί ότι η παρούσα σύμβαση είναι ορισμένου χρόνου και ότι η ιδιαιτερότητα και φύση της εργασίας του δικαιολογεί την ορισμένη χρονική διάρκεια μιας τέτοιας σύμβασης».\nΤο προηγούμενο δ.σ. του ΙΣΟΚ είχε αποφασίσει να προκηρύξει τη θέση του καλλιτεχνικού διευθυντή της ΣΟΝΚ, αλλά ο κ. Κουντούρης προσέφυγε στο Δικαστήριο Εργατικών Διαφορών για να μπλοκάρει τη διαδικασία, ζητώντας να αναγνωριστεί ως υπάλληλος αορίστου χρόνου.\nΠροφανώς όχι τυχαίως, ο πρόεδρος του ΔΗΚΟ Νικόλας Παπαδόπουλος, σε παρέμβασή του στη Βουλή, κατέθεσε τροπολογία στον συμπληρωματικό προϋπολογισμό τον Ιούλιο του 2018, ζητώντας να απαιτείται έγκριση της κοινοβουλευτικής Επιτροπής Παιδείας για πρόσληψη καλλιτεχνικού διευθυντή. Μάλιστα δημιουργήθηκε ένταση και διεκόπη η συνεδρία για να ηρεμήσουν τα πνεύματα. Όταν ο «Π» επεσήμανε την παραδοξότητα, ο γενικός ελεγκτής Οδυσσέας Μιχαηλίδης με ανάρτησή του στο twitter έγραψε: «Ενώπιον της Επιτροπής Ελέγχου στις 13.9.2018 είπα πως δεν μπορεί το συγκεκριμένο πρόσωπο να παραμείνει σε αυτήν τη θέση εσαεί».\nΚαι ενώ ο κ. Κουντούρης αρνείτο να εγκαταλείψει την καρέκλα του, όπως προέβλεπε το συμβόλαιό του, άλλαξε το δ.σ. του ΙΣΟΚ και αίφνης παρουσιάστηκε σε συνεδρία νομική γνωμάτευση, η οποία ήταν ανυπόγραφη και δεν έφερε καν το λογότυπο του δικηγορικού γραφείου που την είχε ετοιμάσει. Η γνωμάτευση εκείνη ανέφερε πως η σύμβαση του κ. Κουντούρη θεωρείται ως σύμβαση αορίστου διαρκείας, αφού απασχολήθηκε για περίοδο πέραν των 30 μηνών. Το δ.σ. ζήτησε από τον κ. Κουντούρη να αποσύρει την προσφυγή του στο Δικαστήριο Εργατικών Διαφορών και τον αναγνώρισε ως υπάλληλο αορίστου χρόνου! Στην πρόχειρη έκθεση της Ελεγκτικής Υπηρεσίας αναφέρεται πως «από λανθασμένους χειρισμούς μετατράπηκε το καθεστώς εργοδότησης του καλλιτεχνικού διευθυντή σε αορίστου χρόνου, καταπατώντας έτσι τους όρους του συμβολαίου που υπέγραψαν τα δύο μέρη».\nΤο γραφείο «Τάσσος Παπαδόπουλος»\nΚαι ενώ παρέμενε μυστήριο, για το ποιος είχε συντάξει τη βολική ανώνυμη γνωμάτευση για τον κ. Κουντούρη, το μυστήριο λύθηκε. Στις 13 Αυγούστου 2019 η ταμίας του δ.σ. του ΙΣΟΚ υπέγραψε επιστολή δέσμευσης με το δικηγορικό γραφείο «Τάσσος Παπαδόπουλος» για να αναλάβει τη νομική εκπροσώπηση του ΙΣΟΚ. Αν και αυτό έγινε τον Αύγουστο η συμφωνία είχε αναδρομική ισχύ από την 1η Ιουλίου 2019 (!) έτσι ώστε να καλύπτει και τη βολική γνωμάτευση για τον κ. Κουντούρη που παρουσιάστηκε σε συνεδρία της 25ης Ιουλίου 2019. Στην προκαταρκτική έκθεση της Ελεγκτικής Υπηρεσίας σημειώνεται ότι: «στα πρακτικά του δ.σ. δεν αναφέρεται οτιδήποτε σχετικό με τον διορισμό του πιο πάνω γραφείου (Τάσσος Παπαδόπουλος) ως νομικού συμβούλου του ιδρύματος. Επίσης δεν εντοπίστηκε απόφαση του δ.σ. σχετικά με τη γνωμάτευση που παρουσιάστηκε στη συνεδρία της 25.7.2029, ενώ από τα πρακτικά προκύπτει ότι το δ.σ. δεν ήταν ενημερωμένο αναφορικά με τη σχετική γνωμάτευση, παρά μόνο ενημερώθηκε εκ των υστέρων».\nΤη σύμβαση με το δικηγορικό γραφείο «Τάσσος Παπαδόπουλος» υπέγραψε η ταμίας. Ωστόσο δικαίωμα να εκπροσωπεί το δ.σ. έχει μόνο ο πρόεδρος. Στην προκαταρκτική έκθεση της Ελεγκτικής Υπηρεσίας επισημαίνεται πως «στα καθήκοντα της ταμία δεν υπάρχει αντίστοιχη πρόνοια στο καταστατικό, ενώ δεν εντοπίστηκε να έχει δοθεί σχετική εξουσιοδότηση στην ταμία εκ μέρους του ιδρύματος. Ως εκ τούτου η όλη διαδικασία για τη σύναψη της συμφωνίας ενδεχομένως να μην έγινε νομότυπα».\nΠολλά τα λεφτά στους δικηγόρους\nΤο ΙΣΟΚ για χρόνια είχε νομικό σύμβουλο το δικηγορικό γραφείο «Α. Ποιητής & Σία ΔΕΠΕ», το οποίο ενημέρωσε στις 24 Μαΐου 2019, ότι θα ανανεώσει τη σύμβαση συνεργασίας από 6/6/2019 έως 5/6/2020. Το ποσό που διατίθετο ετησίως στο γραφείο «Α. Ποιητής» είχε καθοριστεί στα 1.904 ευρώ. Ωστόσο στις 15 Ιουλίου 2019 το γραφείο «Α. Ποιητής» ενημερώνεται πως τερματίζεται η συνεργασία του με το ΙΣΟΚ. Το δ.σ. υπέγραψε συμφωνία με το γραφείο «Τάσσος Παπαδόπουλος» με αμοιβή 5.950 ευρώ ετησίως (δηλαδή 4.000 ευρώ περισσότερα από όσα έδιναν) συν 200 ευρώ την ώρα για παροχή πρόσθετών υπηρεσιών. Συνολικά τον πρώτο χρόνο της συνεργασίας το ΙΣΟΚ κατέβαλε στο γραφείο «Τάσσος Παπαδόπουλος» 13.000 ευρώ.\nΗ Ελεγκτική Υπηρεσία επεσήμανε στην προκαταρκτική έκθεσή της, ότι για ποσά άνω των 5.000 ευρώ, δεν μπορεί να γίνονται απευθείας αναθέσεις, αλλά θα πρέπει να ακολουθείται διαδικασία προσφορών, κάτι που δεν έγινε και η δουλειά δόθηκε στο γραφείο «Τάσσος Παπαδόπουλος».\nΕπιπρόσθετες πληροφορίες αναφέρουν ότι το δ.σ. αγοράζει από το γραφείο «Τάσσος Παπαδόπουλος» και υπηρεσίες πρακτικογράφου με επιπλέον χρέωση, παρά το ότι αυτό θα έπρεπε να το κάνει η γραμματέας του δ.σ. ή να ανατεθεί σε διοικητικό υπάλληλο του ΙΣΟΚ. Και σαν να μην έφτανε αυτό… αποφάσισαν να προσλάβουν και στενογράφο!\nΔεν βιάζεται ο Οδυσσέας\nΚαι ενώ το δ.σ. του ΙΣΟΚ και ο καλλιτεχνικός διευθυντής της ΣΝΟΚ βρίσκονται υπό έλεγχο από την Ελεγκτική Υπηρεσία για τα έτη 2018-2019, στις 9 Μαΐου του 2018 ο Οδυσσέας Μιχαηλίδης πραγματοποιεί συνάντηση στο γραφείο του με τον Γ. Κουντούρη, ο οποίος είχε το καπέλο του προέδρου του κόμματος ΕΟΠ (Ρωσικό κόμμα) για να συζητήσουν πώς θα πατάξουν από κοινού τη διαφθορά!\nΣε εκείνη τη συνάντηση συμμετείχε και ένας εκ των ιδρυτών της Wargaming, ο Ιβάν Μίχνεβιτς, ο οποίος είχε αποκτήσει κυπριακή υπηκοότητα μέσω του ΚΕΠ. Ο κ. Μιχαηλίδης, προσφάτως ανακάλυψε πως οι υπηκοότητες που είχαν δοθεί στα στελέχη της Wargaming ήταν παράτυπες… αλλά το 2018 συζητούσε με ένα από εκείνα τα στελέχη, για το πώς θα πατάξουν από κοινού τη διαφθορά, και ενώ είχε προηγηθεί ο έλεγχος που είχε γίνει από την Ελεγκτική Υπηρεσία το 2016 στο Υπουργείο Εσωτερικών… χωρίς να διαπιστωθεί τίποτα επιλήψιμο!\nΣτο διά ταύτα. Η προκαταρκτική έκθεση της Ελεγκτικής Υπηρεσίας για τη Συμφωνική Ορχήστρα έχει ημερομηνία 16 Νοεμβρίου 2020 και ήδη βρισκόμαστε στον Μάρτιο του 2021 και το δ.σ. της Συμφωνικής δεν έχει συνεδριάσει για να κάνει παρατηρήσεις. Ο δε γενικός ελεγκτής που συνηθίζει να δίνει τελεσίγραφα σε υπουργούς για να λάβει απαντήσεις δεν φαίνεται να βιάζεται καθόλου, ώστε να προχωρήσει με τη δημοσιοποίηση της έκθεσης. Εκτός βεβαίως αν και αυτή έχει την τύχη άλλων εκθέσεων που δεν είδαν ποτέ το φως της δημοσιότητας”.


Βίπερφιρθ - Ξενοδοχεία\nΒίπερφιρθ: Αναζήτηση ξενοδοχείων\nΒίπερφιρθ: Πότε επισκέπτεστε αυτόν τον προορισμό;\nΔείτε ξενοδοχεία για Βίπερφιρθ στο χάρτη\nΒίπερφιρθ: Εξερευνήστε την πόλη\nΌ,τι και αν σας αρέσει, αυτός ο προορισμός (Βίπερφιρθ) έχει κάτι για όλους. Οι επισκέπτες θα βρουν πολλά πράγματα στην περιοχή (Βίπερφιρθ), για να δουν, καθώς και δημοφιλή αξιοθέατα, όπως: Freilichtmuseum Lindlar και Φράγμα Eschbach. Μπορείτε, αν θέλετε, να εξερευνήσετε τη γύρω περιοχή και να δείτε αξιοθέατα, όπως: Ιστορικό Σπίτι Vogteihaus.\nΒίπερφιρθ: Πού να μείνετε\nΕίτε ο σκοπός του ταξιδιού σας είναι επαγγελματικός, είτε είναι η διασκέδαση, ο προορισμός αυτός (Βίπερφιρθ) διαθέτει το κατάλληλο κατάλυμα για όλους τους επισκέπτες. Μπορείτε να βρείτε έως και 425 προσφορές για καταλύματα στην περιοχή (Βίπερφιρθ) στη Hotels.com, ορισμένα εκ των οποίων με έκπτωση έως και 45%. Οι τιμές δωματίων μας ξεκινούν από 14 USD τη νύχτα και παρακάτω θα βρείτε τα ξενοδοχεία αναλυτικά με βάση την αξιολόγηση με αστέρια σε Βίπερφιρθ, καθώς και στη γύρω περιοχή:\n• 27 Ξενοδοχεία 5 αστέρων από 72 EUR την ημέρα\n• 140 Ξενοδοχεία 4 αστέρων από 50 EUR την ημέρα\n• 143 Ξενοδοχεία 3 αστέρων από 39 EUR την ημέρα\nΒίπερφιρθ: Τρόποι μετάβασης\nΠετάξτε σε: Κολωνία (CGN - Κολωνία - Βόννη), 32,8 χλμ. από το κέντρο της πόλης (Βίπερφιρθ). Το κοντινότερο μεγάλο αεροδρόμιο είναι: Ντόρτμουντ (DTM) και βρίσκεται 47,2 χλμ. μακριά.\nΒίπερφιρθ: Τι να δείτε στη γύρω περιοχή\n• Freilichtmuseum Lindlar (11,3 χλμ. από το κέντρο της πόλης)\n• Φράγμα Eschbach (13 χλμ. από το κέντρο της πόλης)\n• Ιστορικό Σπίτι Vogteihaus (14,9 χλμ. από το κέντρο της πόλης)\nΒίπερφιρθ: Πότε να πάτε